Ritratti: Wieħed mill-ikbar kortej li qatt ra l-Ħamrun
Ritratti li ttellgħu fuq il-midja soċjali fl-aħħar sigħat minn Henry Zammit Cordina u li qed jitwasslu fuq din il-paġna naraw dak li seħħ fil-Ħamrun nhar l-1 ta' Jannar tal-1957. Mons. Nerik Cordina Perez, magħruf mill-Ħamruniżi bħala 'Dun Nerik' kien għamel sitt snin fin-Naxxar u 22 sena fil-Ħamrun waqt li fl-1956 kien inħatar Monsinjur tal-Katidral. Il-mewt tiegħu kienet inħasset ħafna u Triq il-Kbira kienet mimlija nies jassistu għal din il-mewġa ta' apprezzament lejn dan il-kappillan li kien l-ewwel kappillan Ħamruniż. Monsinjur Dun Nerik Cordina Perez kien twassal sal-Blata l-Bajda mill-Isptar tal-Blue Sisters f'San Ġiljan fejn inbeda korteo sal-knisja ta' San Gejtanu. Jakkumpanjaw fost l-oħrajn hemm il-membri tal-familja tiegħu, rappreżentant tal-Arċisqof, il-kleru, il-baned Ħamruniżi, rappreżentanti tal-Kapitlu tal-Katidral tal-Imdina u tal-Kulleġġ tal-Kappillani, tal-każini u għaqdiet u movimenti Ħamruniżi. L-għada, it-2 ta' Jannar, kien sar il-funeral tiegħu.